04/06/2021 | Administración LocalMunicipal
Lousame
Anuncio de aprobación do Plan Estratéxico de Subvencións

O Pleno da Corporación, na sesión ordinaria do 28.05.2021, aprobou o Plan Estratéxico de Subvencións do Concello de Lousame para o período 2021-2023, o que se publica para xeral coñecemento: Segundo a Exposición de Motivos da Lei 38/2003, de 17 de novembro, Xeral de Subvencións (en adiante LXS), unha parte importante da actividade financeira do sector pública é canalizada a través de subvencións, co obxecto de dar resposta, con medidas de apoio financeiro, a demandas sociais e económicas de persoas e entidades públicas ou privadas. Desde a perspectiva económica, as subvencións son unha modalidade importante de gasto público, e polo tanto deben axustarse ás directrices de política orzamentaria, orientada polos criterios de estabilidade orzamentaria, sustentabilidade financeira e o crecemento económico. A LXS supón un paso máis no proceso de perfeccionamento e racionalización do sistema económico. Un dos principios que rexen nesta Lei, recollido tamén na normativa de estabilidade orzamentaria, é o de transparencia. Con esa finalidade, as Administracións deberán facer públicas as subvencións que concedan e, á vez, a Lei establece a obrigación de formar unha base de datos de ámbito nacional que conteña información relevante sobre todas as subvencións concedidas. Unha maior información acerca das subvencións fará posible eliminar as distorsións e interferencias que puideran afectar ao mercado, ademais de facilitar a complementariedade e coherencia das actuación das diferentes Administracións Públicas, evitando calquera tipo de solapamento. Para mellorar esa eficacia, a lexislación prevé que se proceda a elaborar un Plan Estratéxico de Subvencións (PES), instrumento de organización das políticas públicas que ten como finalidade o fomento dunha actividade de utilidade pública ou interese social ou de promoción dunha finalidade pública. O PES terá un carácter plurianual e aprobarase con carácter previo ao nacemento das subvencións, coa finalidade de adecuar as necesidades a cubrir mediante as subvencións, cos recursos dispoñibles. Ademais, a LXS sinala que cómpre establecer un sistema de seguimento a través do control e avaliación de obxectivos, que debe permitir que aquelas liñas de subvencións que non alcancen o nivel de consecución de obxectivos desexado ou que resulte axeitado ao nivel de recursos investidos, poidan ser modificadas ou substituídas por outras máis eficaces e eficientes; ou, no seu caso, ser eliminadas. Dende a perspectiva administrativa, as subvencións son unha técnica de fomento de determinados comportamentos considerados de interese xeral e mesmo poden considerarse un mecanismo de colaboración entre a Administración Pública e os particulares para a xestión de actividades de interese público. Existe unha gran diversidade de subvencións de diferente natureza, que se conceden mediante procedemento complexos, que deben ser obxecto dun seguimento e control eficaces. Polo tanto o PES é o complemento necesario para articular a concesión de subvencións, con respecto aos principios de transparencia e equilibrio orzamentario. A xustificación da realización do PES ten o seu fundamento no disposto, con carácter xeral na Exposición de Motivos da LXS; e de forma específica, no mandato contido no artigo 8 da citada norma que preceptúa: “Os órganos das Administracións Públicas ou calquera ente que propoña o establecemento de subvencións, con carácter previo, deberán concretar un plan estratéxico de subvencións cos obxectivos e efectos que se pretenden coa súa aplicación, o prazo necesario para a súa consecución, os custos previsibles e as súas fontes de financiamento, supeditándose en todo caso ao cumprimento dos obxectivos de estabilidade orzamentaria” Este artigo 8 da LXS foi desenvolvido polos artigos 10 a 15 do Real Decreto 887/2006, do 21 de xullo (en adiante RXS) sinalando cales deben ser os principios reitores, o ámbito e o contido do PES, a competencia para a súa aprobación e o seguimento que debe realizarse do mesmo. No mesmo senso, a Lei 9/2007, do 13 de xuño, de subvencións de Galicia, no seu artigo 5 pon de manifesto que: “Os órganos da administración que propoñan o establecemento de subvencións, con carácter previo, deberán concretar nun plan estratéxico de subvencións.” O presente Plan Estratéxico de Subvencións, é o primeiro que se tramita e detalla o importe das subvencións no Orzamento Xeral da corporación para os exercicios 2021, 2022 e 2023. A súa finalidade é permitir relacionar os obxectivos a alcanzar e os efectos a conseguir, os custos previstos e o seu financiamento, co obxectivo de adecuar as necesidades públicas a cubrir mediante subvencións, cos recursos dispoñibles, sempre con carácter previo á concesión; podendo aumentar ou diminuír as partidas orzamentarias correspondentes nos exercicios seguintes. O marco normativo xeral compleméntase coas bases de execución do orzamento aprobadas para cada exercicio xunto coa tramitación dos orzamentos. Polo disposto, o Concello de Lousame elabora o presente Plan Estratéxico de Subvencións (2021-2023) cuxo articulado se desenvolve a continuación. O PES é un instrumento no que conflúen, dunha parte, a materialización dos principios xerais e inspiradores que regularán a concesión das subvencións, así como a súa xustificación; e por outra, o establecemento das medidas de control das subvencións en curso que permitan, unha vez concedidas, o perfeccionamento das que se concedan no futuro, mediante a corrección das desviacións observadas. A súa finalidade é conseguir a máxima eficacia cos recursos dispoñibles, respectando as limitacións derivadas do principio de estabilidade orzamentaria. O PES ten carácter programático, sen rango normativo, non xerando en ningún caso dereitos nin obrigas de terceiros. Establece unha decisión de carácter político enmarcada dentro dunha das actividades propias da dirección política como é a planificación. Os potenciais beneficiarios non poderán esixir indemnización ou compensación algunha no caso de que o Plan non se leve á práctica nos seus propios termos. A efectividade do presente PES atopase condicionada ás dispoñibilidades orzamentarias existentes no orzamento municipal de cada exercicio, así como á aprobación das bases reguladoras para a súa concesión ou o documento procedente. Ademais, nestes momentos nos que se require un maior control do gasto, o PES debe ser uns instrumento que sirva para racionalizar o exercicio da acción de fomento, de tal xeito que se poida seguir mantendo esa acción á vez que se rendibilicen os recursos mediante criterios de eficacia. A regulación xurídica en materia de subvencións, establece principios xerais de actuación fundamentais do PES que deben rexer na xestión municipal en materia de subvencións, e que son os seguintes: a) Principio de publicidade e libre concorrencia, mediante convocatoria previa na que se garanta a obxectividade, transparencia, publicidade, concorrencia e igualdade na distribución de fondos públicos, sen prexuízo da posible concesión directa, que de acordo ca normativa aplicable, deben contar cas debidas dispoñibilidades orzamentarias previas. b) Principio de obxectividade no proceso de concesión, segundo os criterios establecidos na convocatoria, que garantan o coñecemento previo dos mesmos polos potenciais beneficiarios. c) Principio de transparencia e igualdade e non discriminación no exercicio das actividades subvencionadas. d) Principio de eficacia e eficiencia no cumprimento dos obxectivos marcados no establecemento do procedemento e a eficiencia na asignación dos recursos públicos. e) Principio de adecuación á estabilidade orzamentaria e da regra de gasto na concesión das subvencións nos termos previstos na Lei Orgánica 2/2012 de Estabilidade Orzamentaria e Sustentabilidade Financeira. O Plan Estratéxico de Subvencións do Concello de Lousame conta con diferentes obxectivos: – Dar cumprimento ao mandato legal que recolle o artigo 8.1 da Lei 38/2003, de 17 de novembro, que obriga á elaboración por parte dos entes que propoñan o establecemento de subvencións, dun Plan Estratéxico de Subvencións previo a súa concesión. – Determinación das liñas de apoio e fomento das actividades de interese pública e social, establecendo un conxunto de principios e bases de execución común ás mesmas. – Mellorar e racionalizar a xestión municipal das subvencións. O presente PES inclúe todas as subvencións concedidas polo Concello de Lousame, a través das diferentes Áreas Municipais. De conformidade co artigo 2.2 da LXS non están incluídas no ámbito do presente plan, por non ter consideración de subvencións, as achegas monetarias que o Concello efectúe a outras Administracións Públicas ou entidades para financiar globalmente a actividade ou programa da Administración ou entidade á que vaia dirixida: Programa Xantar na Casa, Mancomunidade de Concellos da Serra do Barbanza, Fondo Galego de Cooperación e Solidariedade, Deloa, ARD Muros-Noia, asignacións aos Grupos Políticos Municipais, Asociación de Concellos do Camiño da Ría de Muros-Noia, FEMP, FEGAMP, etcétera. O PES terá unha vixencia de tres anualidades, e abranguerá o período 2021-2023; sen prexuízo de que algunhas das liñas de subvención puidesen ter unha vixencia inferior ou se vaian incorporando novas liñas. Ademais, anualmente á vista dos informes de seguimento e tendo en conta as dispoñibilidades orzamentarias, poderán modificarse, substituírse ou eliminarse as diferentes liñas de subvencións. Dentro de cada una das liñas poderá actualizarse ou modificarse calquera aspecto do seu contido; ben polos resultados dos informes de seguimento en canto á consecución de obxectivos ou á adecuación dos recursos investidos; ben por outros motivos, debidamente xustificados. Por outro lado, cando queira modificarse algunha das liñas de subvencións previstas no PES ou introducir algunha nova debe, con carácter previo ou simultáneo, modificarse o PES. En cambio, será necesaria a modificación do PES nos supostos que se modifiquen liñas de subvención existentes, cando unicamente a variación se realice no importe asignado, sempre e cando o resto dos compoñentes da mesma permanezan sen cambios, o que deberá acreditarse no expediente polo órgano xestor correspondente. No suposto de que concluído o período de vixencia, non se houbese aprobado un novo PES, o presente entenderase prorrogado naquelas liñas de actuación que resulten de continuidade e conten con asignación orzamentaria adecuada e suficiente. O órgano competente para a aprobación do PES non está establecido na normativa; pero tento en conta que as Bases de Execución do Orzamento son competencia do Pleno e que a previsión de aplicación é plurianual, por aplicación do artigo 22.2. e) sométese a aprobación do Pleno Corporativo, ao tratarse dun instrumento de planificación das actividades de subvencións e xestión económica. As modificacións puntuais que sexa preciso acometer nos seus tres anos de vixencia, serán competencia da Alcaldía; que deberá dar conta ao Pleno Corporativo. Unha vez aprobado será publicado no Taboleiro da Sede Electrónica, así como no BOP, para o seu xeral coñecemento. En aras de dar cumprimento ao principio de transparencia, as convocatorias de subvencións instadas polo Concello de Lousame, publicaranse na Base de Datos Nacional de Subvencións (BDNS) de conformidade co regulado no artigo 20 da LXS e Taboleiro da Sede Electrónica, indicando a entidade receptora, contía da mesma, e proxecto ou acción á que vai destinada. O prazo máximo para a devandita publicación será dun mes desde a concesión da subvención, en todo caso deberán figurar a final de ano. Serán beneficiarios das subvencións previstas no presente PES, a persoas físicas, asociacións ou entidades que as reciban para a realización de actividades dirixidas á realización dun proxecto, acción ou situación que teña por obxecto fomentar a actividade de utilidade pública ou interese social ou de promoción dunha finalidade pública de competencia local. Será obriga do beneficiario achegar a memoria da actividade subvencionada, conta xustificativa ou calquera outra documentación esixible, de acordo coas bases reguladoras da subvención ou a resolución de concesión ou convenio, e a normativa de aplicación. Para que unha actividade poida ser obxecto de subvención ou axuda con cargo aos orzamentos xerais do Concello, deberá perseguir algún dos seguintes fins: 1. Complementar, colaborar, servir, propiciar ou suplir fins de competencia municipal.2. Fomentar unha actividade de interese social 3. Fomentar asociacións cuxo obxecto sexa a defensa dos intereses xerais ou sectoriais dos veciños 4. Colaborar á integración social, mediante axudas económicas, a aqueles cidadáns que se atopen en determinadas situacións de vulnerabilidade social en defensa do principio de igualdade de oportunidades. As subvencións encadradas no presente Plan Estratéxico serán outorgadas seguindo a normativa vixente en materia de subvencións: 1. En réxime de concorrencia competitiva, mediante convocatoria pública e cuxa concesión se concederá conforme a criterios de valoración fixados na convocatoria e nas bases reguladoras correspondentes.2. Concesión directa, para aquelas subvencións previstas nominativamente nos orzamentos municipais, mediante a firma de convenios de colaboración, como instrumento habitual para a canalización da súa concesión, que regulen as súas condicións e compromisos.3. Subvencións concedidas de forma directa por razóns de interese público, social, económico ou humanitario ou outras causas debidamente xustificadas que dificulten a súa convocatoria pública.4. Subvencións cuxo outorgamento ou contía sexan impostas ao Concello de Lousame por unha norma aplicable. Nestes casos atenderase ao procedemento de concesión que lles resulte de aplicación de acordo coa súa propia normativa. Os procedementos de concesión deberán respectar os principios establecidos no Plan e a súa adxudicación levarase a cabo até o límite dos créditos asignados a cada unha das liñas de subvención concedidas. Os procedementos de concesión das subvencións e axudas son os seguintes: a) Subvencións concedidas en réxime de concorrencia competitiva: Segundo o art.22.1 LXS, o procedemento ordinario de concesión tramitarase en réxime de concorrencia competitiva. Neste procedemento a concesión das subvencións realízase mediante a comparación das solicitudes presentadas, a fin de establecer unha prelación entre as mesmas de acordo cos criterios de valoración previamente fixados nas Bases reguladoras e na convocatoria; e adxudicar, co límite fixado na convocatoria, aquelas que obteñan unha maior valoración. En todo caso, as Bases da convocatoria, nos procedementos de concorrencia deberán conter: 1. O obxecto da subvención e o interese que se pretende satisfacer.2. Beneficiarios.3. Requisitos formais da solicitude.4. Partida orzamentaria, contía e límites da subvención.5. Criterios de valoración en función da natureza da subvención.6. Órganos de valoración, que deberán ter carácter colexiado e técnico.7. Órgano competente para resolver.8. Dereitos e obrigacións dos beneficiarios, especificando os mecanismos para a comprobación da difusión por parte do beneficiario da financiación da súa actividade.9. Xustificación da subvención, con expresa mención da aplicación dos fondos percibidos, así como o cumprimento dos obxectivos.10. Requisitos e forma de pago da subvención. b) Subvencións concedidas de forma directa: Á vista do art.22.2 LGS, poderán concederse de forma directa as seguintes subvencións: 1. As previstas nominativamente no orzamento xeral deste Concello. Enténdese por subvención prevista nominativamente nos orzamentos, aquela en que polo menos a súa dotación orzamentaria e beneficiario aparezan determinados nos estados de gasto do orzamento. O obxecto destas subvencións deberá quedar determinado expresamente no correspondente convenio de colaboración ou resolución de concesión que, en todo caso, deberá ser congruente coa clasificación funcional e económica do correspondente crédito orzamentario.2. Aquelas cuxo outorgamento ou contía veña imposto ao Concello de por unha norma de rango legal, que seguirán o procedemento de concesión que lles resulte de aplicación de acordo coa súa propia normativa.3. Con carácter excepcional, aqueloutras en que se acrediten razóns de interese público, social, económico ou humanitario, ou outras debidamente xustificadas que dificulten a súa convocatoria pública. O PES pretende canalizar unha serie de actividades que permitan dar aos diferentes sectores sociais do municipio a posibilidade de desenvolver proxectos que lles conduzan á satisfacción de necesidades de todo tipo, tanto sociais, como profesionais ou de lecer. Por isto, a actividade subvencionadora do Concello de Lousame pretende: 1. Fomentar a realización de actividades de interese xeral, así como a colaboración entre a entidade local e os particulares para a xestión de actividades de interese público.2. Impulsar, promover e potenciar a participación da sociedade civil do noso municipio nos distintos ámbitos de xestión municipal de interese concorrente, así como promocionar a inclusiónn social dos individuos mediante axudas económicas a aqueles cidadáns que se atopen en determinadas situacións de vulnerabilidade social, en defensa do principio de igualdade de oportunidades. Con carácter xeral as subvencións municipais terán un prazo de execución anual, sendo o período elixible, a efectos de xustificación, o ano natural. Naqueles supostos nos que as circunstancias fagan conveniente a fixación dun prazo de execución superior ao anual, ou a modificación do período elixible, deberá aparecer así recollido nas bases reguladoras da subvención ou convenio regulador da mesma. O establecemento efectivo das subvencións previstas neste plan estratéxico requirirá a inclusión dos créditos correspondentes no orzamento municipal de cada ano, e a aprobación, no seu caso, das bases que rexan a convocatoria de subvencións (no suposto de concorrencia competitiva), ordenanzas que conteñan as bases reguladoras da concesión ou acordo que aprobe a concesión directa. Toda concesión de subvención queda supeditada ao cumprimento dos principios de estabilidade orzamentaria, sustentatibilidade financeira e regra do gasto. Os custos limítanse á cantidade que anualmente se consigne no Orzamento do Concello de Lousame, sexa nos seus créditos iniciais ou modificacións posteriores. Non poderán outorgarse subvencións por contía superior á que se determine. En todo caso, os créditos teñen carácter limitativo e vinculante, polo que non poderán adquirirse compromisos de gastos superiores ao seu importe. A tramitación das liñas de subvencións do presente PES queda expresamente condicionada aos seguintes puntos: 1. Existencia de dotación orzamentaria adecuada e suficiente.2. Con carácter previo ou simultáneo ao outorgamento das subvencións ou concesións directas, deberá efectuarse a aprobación do gasto nos termos previstos nas normas orzamentarias.3. Previamente ao outorgamento das subvencións, deberán aprobarse as normas ou bases reguladoras da concesión, no caso de modalidade de concorrencia competitiva. O control e seguimento do presente Plan Estratéxico realizarase de forma anual, en dous aspectos. A. Control económico–financeiro das subvencións concedidas. Está encomendado á Intervención do Concello, e realizarase nas condicións recollidas na lexislación vixente. B. Control e seguimento do Plan. O PES debe ser controlado e seguido co obxecto de: 1. Actualizar ou modificar as liñas de subvencións que puidesen precisalo, para a consecución dos obxectivos previamente establecidos.2. Incluír novas liñas de actuación que se consideren necesarias para a consecución dos obxectivos previamente establecidos. O seguimento realizarse anualmente polas diferentes Áreas Municipais, por conduto da súa Concellería-Delegada. Anualmente, cada Departamento, realizará unha Memoria Xustificativa que abordará os seguintes aspectos: a) Para cada subvención: obxecto, entidade beneficiaria e importe subvencionado. b) Información de cada liña e tipo de subvención: subvencións concedidas, xustificadas, as renunciadas e as reintegradas ou en proceso de reintegro. c) O grao de cumprimento dos seus obxectivos específicos no seu prazo de consecución, remitindo os indicadores de cumprimento deses obxectivos. Concretarase o número de cidadáns e/ou beneficiarios aos que alcanzou a acción subvencionada. d) Custos efectivos en relación aos previsibles. e) Conclusións e valoración global na que se analice a procedencia do mantemento/modificación da liña de subvención ou a supresión do programa. f) Suxestións para a elaboración do seguinte PES. Darase conta ao Pleno Corporativo do conxunto destas Memorias Xustificativas. Para o seguimento e avaliación do Plan Estratéxico de Subvencións establécense coma indicadores relacionados cos obxectivos do Plan a avaliar, os seguintes: – Grado de execución das mesmas, entendo por isto, as subvencións concedidas e aprobadas (fase O) respecto das previstas (créditos iniciais), respecto de cada área, e tipo de subvención e distinguindo entre subvencións de concesión directa e en concorrencia competitiva. – Respecto das subvencións concedidas en concorrencia competitiva, número de expedientes (solicitudes) tramitadas e concedidas e comparativa co ano anterior para o caso de existir a mesma subvención. A Intervención municipal absterase de realizar a fiscalización até que non se realice polos xestores o envío da información anterior. En aras a cumprimentar o principio de transparencia, todas as subvencións concedidas polo Concello, en cada unha das súas liñas estratéxicas, programas de axuda e convocatoria será publicadas anualmente no Taboleiro Electrónico, no Portal de Transparencia, así como na Base Nacional de Subvencións, de conformidade co establecido no artigo 38 da LXS; con indicación da entidade receptora, contía da mesma e proxecto ou acción á que vai destinada. As liñas estratéxicas de actuación que estruturan o Plan anual das diferentes subvencións municipais, son as seguintes: Como ANEXO ao presente Plan Estratéxico de Subvencións desenvólvense as liñas estratéxicas de axudas municipais, cos seus obxectivos específicos, así coma os custes previsibles e resto de características. Lousame, 31 de maio de 2021 A Alcaldesa, Mª Teresa Villaverde Pais